‘โนนิ’รุกปรับแผนครั้งใหญ่พร้อมเผยโฉมใหม่ มิ.ย.นี้
&#8220;โนนิ&#8221; รุกปรับแผนเล็งเผยโฉมใหม่มิ.ย.
12 พ.ค. 2555

“โนนิ” รุกปรับแผนเล็งเผยโฉมใหม่มิ.ย.
ท่ามกลางการแข่งขันที่สูงยิ่งของธุรกิจขายตรงทั่วโลก รวมทั้งในประเทศไทย ทำให้ผู้ประกอบการต้องปรับเปลี่ยน พัฒนา และสร้างความเคลื่อนไหวอยู่ตลอดเวลา ทั้งในด้านผลิตภัณฑ์ แผนจ่ายผลตอบแทน และรางวัลต่างๆ ที่จะสร้างเสริมและดึงดูดนักธุรกิจอิสระให้บรรลุเป้าหมาย
ล่าสุด บริษัท ตาฮิเตียน โนนิ อินเตอร์เนชั่นแนล (ประเทศไทย) ประกาศปรับแผนการจ่ายผลตอบแทนที่จะใช้พร้อมกันทั่วโลกตั้งแต่วันที่ 1 พ.ค.ที่ผ่านมา ในงานประชุมผู้นำระดับนานาชาติ (International Leadership Conference (ILC 2012)) ที่มีผู้นำจากทั่วโลกเข้าร่วมงานกว่า 5,000 คน รวมทั้งผู้นำระดับสูงจากประเทศไทย ภายใต้คอนเซปต์ “Come Home” ณ ซอลท์ เลค ซิตี สหรัฐอเมริกา
วิภารัตน์ รัตนพรหมมา ผู้จัดการประจำประเทศไทย กล่าวว่า การประชุมผู้นำระดับนานาชาติ ที่จัดขึ้นตั้งแต่วันที่ 18-21 เม.ย.ที่ผ่านมานั้น ไฮไลต์ของการจัดงานในปีนี้คือการแจ้งประกาศเปลี่ยนชื่อบริษัทอย่างเป็นทางการทั่วโลก ซึ่งเป็นชื่อเก่าที่คุ้นเคยในวงการมากว่า 70 ปี ทั้งนี้ จอห์น วาดส์เวิร์ธ ประธานบริษัทจะบินมาพบปะกับที่ปรึกษาผลิตภัณฑ์อิสระและพนักงาน รวมทั้งแถลงข่าวอย่างเป็นทางการถึงที่มาของการเปลี่ยนแปลงดังกล่าวด้วยตนเองในวันที่ 1 มิ.ย.นี้
สำหรับการเปลี่ยนชื่อครั้งนี้เป็นการสื่อกลับไปถึงต้นกำเนิดของตาฮิเตียน โนนิ ซึ่งเป็นแบรนด์สินค้าที่ได้รับการยอมรับมากกว่า และเป็นการขยายการรับรู้ของผู้บริโภคที่มีต่อผลิตภัณฑ์ ซึ่งทุกวันนี้ไม่ได้มีแต่ผลิตภัณฑ์เสริมอาหารตาฮิเตียน โนนิเท่านั้น ยังมีกลุ่มผลิตภัณฑ์ต่างๆ แบ่งได้เป็น 4 กลุ่ม ได้แก่ ผลิตภัณฑ์เสริมอาหาร ผลิตภัณฑ์ดูแลผิว ผลิตภัณฑ์ดูแลเฉพาะจุดและผลิตภัณฑ์ดูแลรูปร่าง
“ตลอดระยะเวลา 15 ปีที่ผ่านมาตาฮิเตียน โนนิประสบความสำเร็จในการทำธุรกิจและสามารถสานต่อพันธกิจในการบอกเล่าเรื่องราวเกี่ยวกับผลิตภัณฑ์ให้กับผู้คนทั่วโลกได้อย่างไม่หยุดยั้ง มียอดคอมมิชชันที่จ่ายไปยังผู้คนทั่วโลกรวม 2.5 ล้านเหรียญหรัฐ ขณะเดียวกันยังได้เดินหน้าด้วยการเพิ่มคุณค่าให้กับผลิตภัณฑ์ที่มีอยู่ และแตกไลน์กลุ่มผลิตภัณฑ์ให้มีความหลากหลายมากยิ่งขึ้น” วิภารัตน์ กล่าว
สำหรับรายละอียดเกี่ยวกับแผนการจ่ายผลตอบแทนนั้น เป็นการปรับเพื่อสนับสนุนให้ที่ปรึกษาผลิตภัณฑ์อิสระประสบความสำเร็จในธุรกิจได้ง่ายและมากขึ้น ซึ่งประกอบด้วย แผนการจ่ายผลตอบแทนของ Growth and Duplication Bonus หรือ GDB
หลักการของ GDB โบนัส เป็นรางวัลตอบแทนให้กับขยายทีมงานส่วนตัวและรักษาทีมงานเหล่านั้น ให้ก้าวเดินต่อไปในการทำธุรกิจอย่างมั่นคงและสร้างธุรกิจส่วนตัวเช่นเดียวกับตัวผู้นำ กิจกรรมเหล่านี้จะช่วยให้องค์กรธุรกิจมีความแข็งแกร่งและมั่นคงในระยะยาว ซึ่งที่ปรึกษาผลิตภัณฑ์อิสระทุกคนสามารถเข้าร่วมทำคุณสมบัติได้
สำหรับแผนจ่ายผลตอบแทนใหม่ แบ่งเป็นได้ 3 ลำดับขั้นตอน ได้แก่ ซิลเวอร์ โกลด์ และแพลทินัม ยอดสะสมเพิ่มขึ้นจากการขยายองค์กรและซื้อสินค้า และเมื่อดาวน์ไลน์สามารถทำยอดสะสมถึงระดับโกลด์ ผู้นำจะได้แมตชิงโบนัสเพิ่มอีก 50% หากทำยอดสะสมถึงระดับแพลทินัมจะได้แมตชิงโบนัสเพิ่ม 100% ซึ่งจะช่วยทำให้ที่ปรึกษาผลิตภัณฑ์อิสระของโนนิมีรายได้เพิ่มขึ้น เป็นต้น
นอกจากเรื่องของการเปลี่ยนชื่อบริษัทและการปรับแผนการจ่ายผลตอบแทนให้กับเหล่าสมาชิกแล้ว ในส่วนของประเทศไทยได้จัดเตรียมการเพื่อจะเปิดตัวผลิตภัณฑ์ใหม่อีก 2 รายการในกลุ่มสกินแคร์ ซึ่งอยู่ในชุดเดียวกันกับผลิตภัณฑ์บำรุงผิวดีไฟร์ ซึ่งขณะนี้มีจำหน่ายอยู่แล้ว โดยผลิตภัณฑ์ใหม่ที่จะเข้ามาเสริมประกอบด้วย “ดีไฟร์ คลีนเซอร์” ผลิตภัณฑ์ทำความสะอาดผิวหน้า และ “ดีไฟร์ ทริปเปิล แอคชัน โทนเนอร์” ทั้งสองผลิตภัณฑ์จะเปิดตัวที่ประเทศไทยในเดือน มิ.ย.ปีนี้
อย่างไรก็ตาม เพื่อให้แผนการทำงานบรรลุเป้าหมายตามที่ได้ตั้งไว้ บริษัทยังให้ความสำคัญกับรางวัลการท่องเที่ยว ซึ่งเป็นอีกหนึ่งสิ่งที่สำคัญในการช่วยกระตุ้นให้ที่ปรึกษาผลิตภัณฑ์อิสระ (IPCs) มีแรงขับเคลื่อนองค์กรสู่ความสำเร็จมากขึ้น โดยในปีนี้ได้เพิ่มโปรโมชันที่จะช่วยให้ IPCs ได้เข้าร่วมงานต่างๆ มากขึ้น อาทิ งานประชุมระดับภูมิภาคอย่างเจด รีทรีต ซึ่งปีนี้จะจัดขึ้นที่กรุงโรม ประเทศอิตาลี ในช่วงเดือน ก.ย. และเพิร์ล แคมป์ ซึ่งจะจัดขึ้นในเดือน มิ.ย.
ช่วงเวลาของการทำคุณสมบัติเพื่อเข้าร่วมทริปรางวัลการประชุมและท่องเที่ยวเป็นอีกหนึ่งอย่างที่ปรับเปลี่ยนให้ IPCs มีความคล่องตัวมากยิ่งขึ้น โดยในช่วงที่ผ่านมาจะเป็นการแบ่งเวลาในการทำคุณสมบัติออกเป็นช่วงๆ เช่น ระหว่างเดือน ม.ค-เม.ย. หรือเดือน พ.ค.-ส.ค. มาเป็นการทำคุณสมบัติทั้งปีตั้งแต่เดือน ม.ค.ธ.ค. โดยในแต่ละรางวัลจะมีความเชื่อมโยงกันในแง่ของผลประโยชน์ที่จะได้รับของ IPCs
ทั้งนี้ การปรับเปลี่ยนดังกล่าวเชื่อว่าจะทำให้การขยายธุรกิจของตาฮิเตียน โนนิ ในประเทศไทยแข็งแรงมากยิ่งขึ้น รองรับกับการธุรกิจขายตรงที่นับวันแข่งขันสูงมากขึ้นทุกที